tartuNLP/wikipedia-smugri-20251201 huggingface dataset:
Vincent Matthews

Vincent Edward ("Vince") Matthews (sündinud 16. detsembril 1945 Queensis New Yorgis on endine USA kergejõustiklane. Ta oli spetsialiseerunud 200 m ja 400 m jooksule. Kahekordne olümpiavõitja.
Vince Matthews oli üks USA paremaid sprintereid 1960. aastate lõpus. Ta arenes koos oma rivaali Lee Evansiga, kellega nad kohtusid võistlustel juba teismeeast peale. Täiskasvanute võistlustel 1967. aasta Ameerika Ühendriikide meistrivõistlustel (tollal AAU) ja Pan Americanil oli Matthews teine Evansi järel.
Mõni nädal enne 1968. aasta olümpiamänge jooksis Matthews Ameerika Ühendriikide katsevõistlustel uue maailmarekordi 400 meetri jooksus, kuid tema jooks tühistati, kuna tema jooksukingad ei vastanud nõuetele. Tegelikus kvalifikatsioonivoorus oli Matthews alles neljas, kuid valiti teatevõistkonda.
México olümpiamängudel jooksis Matthews kuldmedali võitnud USA 4x400 m teatevõistkonna esimest etappi. Võistkonna võiduaeg oli maailmarekord 2.56,16, mis püsis ületamatuna 24 aastat. Teised meeskonna liikmed olid Ron Freeman, Larry James ja Lee Evans.
Pärast olümpiamänge treenis Matthews senisest vähem, sest keskendus tööle ja abielule. Vaatamata sellele sai ta end taas olümpia-aastaks 1972 heasse vormi. Enne Münchenit USA katsevõistlustel tuli ta John Smithi ja Wayne Colleti järel kolmandaks ja jättis Evansi neljandaks.
Müncheni olümpiamängude 400 m jooksu finaalis vigastas Smith 80 meetri järel jalga, mille järel võidu nimel võitlesid Matthews ja Collett. Matthews võitis võistluse lõpuks ajaga 44,66 ja Collett oli teine ​​ajaga 44.80. Autasustamistseremoonial, kui mängiti riigihümni, rääkisid Matthews ja Collett omavahel ja liikusid närviliselt. Paljud uskusid, et seda tegid mehed protestina, nagu Tommie Smith ja John Carlos olid seda teinud neli aastat varem Méxicos. Nad eitasid tahtlikku käitumist, kuid Rahvusvaheline Olümpiakomitee keelas neil edaspidi olümpiavõistlustel osaleda. Sel põhjusel ja peale selle, kui John Smith sai vigastada, ei saanud USA osaleda 4 × 400 meetri teatejooksus.
Geidžiūnai

Geidžiūnai on küla Leedus Biržai rajoonis Širvėna vallas Agluona jõe kaldal. Küla asub Biržaist 12 kilomeetrit lõunas. Aastal 2001 oli külas 192 elanikku.
Geidžiūnais asuvad postkontor ja Biržai Kaštonų põhikooli filiaal. Sealne kirik valmis aastal 1917.
Küla järgi on nimetatud Pirgu lademe Geidžiūnai kihistik.
Ajaosak

Ajaosak (inglise keeles "timeshare") on kasutusvaldus, mille puhul isikul on õigus vara kasutada aja jagamise skeemi järgi.
Eestis reguleerib kinnisasja, ehitise või selle osa või majutamise eesmärgil kasutatava vallasasja ajutisse kasutusse andmist võlaõigusseaduse 20. peatükk:
Ostwaldi värvisüsteem

Ostwaldi värvisüsteem (saksa keeles "Ostwaldsche Doppelkegel") on kolmel värvikarakteristikul – värvitoonil, valgesisaldusel ja mustasisaldusel – põhinev kolmemõõtmeline värvisüsteem, mille lõi keemiaprofessor Wilhelm Friedrich Ostwald.
Värvide uurimisele ja süstematiseerimisele pühendus Ostwald 1914. aastal, värviringi ja kaksikkoonusja värvikeha teooria avaldas ta 1916. aastal ning esimene värviatlas ilmus 1917. aastal.
Ülesehitus.
Ostwald hülgas Hermann Helmholtzi poolt kasutusele võetud värvikarakteristikud ja võttis värvisüsteemi kolmeks dimensiooniks Ewald Heringi seisukohtadele tuginedes värvitooni ("Farbton"), valgesisalduse ("Weissgehalt") ja mustasisalduse ehk mustasuse ("Schwarzgehalt"). Ideaalvalgeks oli tal puhas matt barüütvalge (baariumsulfaat), ideaalmustaks absoluutselt must keha. Hallskaala koosnes kaheksast astmest ja tugines Weberi-Fechneri seadusele.
Värvitoon Ostwaldi värvisüsteemis.
Värvitooni ideaalväärtusteks Ostwaldil olid täisvärvid, mis definitsiooni kohaselt ei tohtinud sisaldada valget ega musta. Värvitoonid olid paigutatud 24-toonilisele värviringile. Toonid oli seatud vastavalt Heringi algvärvidele kahele ristuvale teljele: kollase-sinise ja punase-rohelise teljele. Teiste vastandvärvide paarid määratles ta segamise teel, lähtudes komplementaarvärvuste definitsioonist, mis määratleb need omavahel neutraalhalli andvate värvidena.
Värviringil on kindlaks määratud kaheksa põhivärvi (tähistus 2R), millest iga kummalegi poole jääb üks vahetoon (1R ja 3R, kokku 24 tooni). Põhivärvid on
Komplementaarvärvuste paarid on Ostwaldil
Hanunoo keel

Hanunoo keel on Malai-Polüneesia keelte Filipiini rühma Lõuna-Mindanao keelte hulka kuuluv keel, mida kõneldakse Filipiinidel Mindoro saarel.
Kõnelejate arv on umbes 13 000.
August 2019

August 2019, kroonika.
2019. aasta august algas neljapäeval ja lõppes 31 ööpäeva hiljem laupäeval.
Saḩar

Saḩar (araabia keeles: سحر, heebrea keeles: סהר) on Araabia ja Pärsia päritolu Naisenimi. Nimi on levinud araabia, aseri, türgi, heebrea, urdu ja pärsia keele kõnelejate seas. Nimi aluseks on iidne semiidi sõna poolkuu kohta. Araabia keeles tähendab nimi "vahetult enne koitu", mis on poeetiline sõna poolkuu kohta.
Kultuur (bioloogia)

Kultuur on kunstlik rakkude, kudede või organismide kogum või populatsioon. 
Näiteid: bakterikultuur, rakukultuur, koekultuur.
Toonehani

Toonehani ("Plectropterus gambensis") on partlaste sugukonda kuuluv Aafrikas levinud lind.
Toonehani on üks vähestest mürgilindudest. Tema liha on inimesele ja röövloomadele mürgine, sest ta toitub villimardiklaste ("Meloidae") sugukonda kuuluvatest putukatest, mis sisaldavad kantaridiini. See mürkaine koguneb linnu kudedesse.
Levik.
Toonehani on levinud kogu Saharast lõunasse jäävas Aafrikas.
Külli Taro

 
Külli Taro (aastani 2013 Külli Nõmm; sündinud 18. jaanuaril 1980 Pärnumaal) on avaliku halduse ekspert.
Haridus.
Külli Taro lõpetas 1999 kuldmedaliga Pärnu Sütevaka Humanitaargümnaasiumi ning 2003. aastal "cum laude" Tartu Ülikooli sotsiaalteaduskonna avaliku halduse erialal. Ta kaitses Tartu Ülikoolis 2007. aastal teadusmagistri (MA) väitekirja avaliku halduse ja sotsiaalpoliitika alal ning 2016. aastal Tallinna Tehnikaülikooli Ragnar Nurkse innovatsiooni ja valitsemise instituudis doktoriväitekirja avalikus halduses. Doktoriväitekirja teema oli "The Attribution Problem in Performance Measurement in the Public Sector: Lessons from Performance Audits in Estonia" (juhendaja professor Tiina Randma-Liiv). Osa õpingutest on ta sooritanud Helsingi ülikoolis ja Konstanzi ülikoolis.
Uurimisteemad.
Külli Taro peamisteks uurimisvaldkondadeks on poliitikakujundamine, poliitikaanalüüs ja mõju hindamine avalikus sektoris.
Trophée des Champions

Trophée des Champions on Prantsusmaa superkarikavõistlused jalgpallis. Need toimuvad Prantsusmaa valitseva meistri ja valitseva karikavõitja vahel.
Esimesed Prantsusmaa superkarikavõistlused toimusid 1949. aastal. Aastatel 1955–1973 ja 1985–1986 oli võistluste nimetus Challenge des champions . Praeguse nimetusega toimusid superkarikavõistlused esimest korda 1996. aastal.
Kokku on superkarika võitnud 14 klubi. Kõige edukam on olnud 11 võiduga Paris Saint-Germain, järgnevad kaheksa võiduga Lyon ja viie võiduga Saint-Étienne.
René Lalique

René Jules Lalique (6. aprill 1860 Aÿ – Pariis 1. mai 1945) oli prantsuse klaasikunstnik.
Orotšoni keel

Orotšoni keel on tunguusi keel, mida kõnelevad orotšonid Hiinas Sise-Mongoolias ja Heilongjiangis.
Kirjakeel puudub.
NSV Liidu Sõjalaevastiku Rahvakomissariaat

NSV Liidu Sõjalaevastiku Rahvakomissariaat (vene keeles Народный комиссариат Военно-морского флота СССР) oli aastatel 1937–1946 Nõukogude Liidus eksisteerinud riigivalitsemise organ; kuulus rahvakomissariaadina NSV Liidu Rahvakomissaride Nõukogu koosseisu. 
30. detsembril 1937 eraldati Punaarmee koosseisu kuulunud merejõud NSV Liidu relvajõudude iseseisvaks väeliigiks – NSV Liidu Sõjalaevastikuks. Selle juhtimiseks loodi rahvakomissariaat, mille koosseisu kuulus lisaks mitmele peavalitsusele ka sõjalaevastiku merepeastaap. 
Juhtimine.
Rahvakomissarid.
Esimeseks sõjalaevastiku rahvakomissariks sai 1. järgu armeekomissar Pjotr Smirnov, kes vahetult enne seda töötas lühikest aega Punaarmee poliitilise peavalitsuse ülemana. Pool aastat hiljem, 30. juunil 1938, rahvakomissar Smirnov arreteeriti süüdistatuna fašistlikus sõjalises vandenõus. Uus rahvakomissar määrati ametisse alles 8. septembril – selleks sai NKVD juhi Nikolai Ježovi lähimaid kaastöölisi korpusekomandör Mihhail Frinovski, kes nädal hiljem ülendati 1. järgu armeekomandöriks (jättes vahele 2. järgu armeekomandöri auastme). 7 kuud hiljem Frinovski vahistati 6. aprillil 1939 süüdistatuna trotskistlik-fašistlikus vandenõus (10. aprillil arreteeriti Nikolai Ježov). 28. aprillil astus sõjalaevastiku rahvakomissari ametisse esimene mereväelane sellel ametikohal – äsja 2. järgu laevastikuflagmani auastme saanud 34-aastane Nikolai Kuznetsov. Ta juhtis rahvakomissariaati kuni selle kaotamiseni 25. veebruaril 1946.
Sõjalaevastiku rahvakomissari esimesed asetäitjad.
30. detsembril 1937 määrati rahvakomissari esimeseks asetäitjaks senine Musta mere laevastiku juhataja 1. järgu flagman Pjotr Smirnov-Svetlovski, kes pärast rahvakomissar Pjotr Smirnovi arreteerimist (pool aastat hiljem) juhtis rahvakomissariaati rahvakomissari ajutise kohusetäitjana juunist septembrini 1938. Ta ise vahistati 26. märtsil 1939 süüdistatuna kontrrevolutsioonilises tegevuses. 28. märtsil nimetati rahvakomissari esimese asetäitja ametikohale senine Vaikse ookeani laevastiku juhataja 1. järgu flagman Nikolai Kuznetsov, kes äsja lõppenud ÜK(b)P XVIII kongressil oli valitud partei keskkomitee liikmeks. Kuu aega hiljem määrati Kuznetsov rahvakomissariks ja 2. järgu laevastikuflagman Ivan Issakov rahvakomissari esimeseks asetäitjaks (mõlemad jäid ametisse kuni rahvakomissariaadi kaotamiseni 1946. aastal).
Sõjalaevastiku merepeastaabi ülemad.
1947. aastal süüdistati Kuznetsovi, Gallerit, Alafuzovit ja Stepanovit salajaste materjalide üleandmises Suurbritanniale ja USA-le aastatel 1942–1944. Kuznetsovi puhul piirduti ametist tagandamisega ja auastme alandamisega (kontradmiralini), ülejäänud kolmele mõisteti 4–10 aastat vabadusekaotust.
Likvideerimine.
Veebruaris 1946 ühendati sõjalaevastiku rahvakomissariaat ja kaitse rahvakomissariaat üheks NSV Liidu Relvajõudude Rahvakomissariaadiks (alates märtsist NSV Liidu Relvajõudude Ministeerium). Relvajõudude rahvakomissariks sai generalissimus Jossif Stalin; sõjalaevastiku ülemjuhatajast sai üks rahvakomissari asetäitjaid).
Matemaatiline objekt

Matemaatilised objektid on asjad (objektid), mida matemaatika käsitleb, näiteks arvud, funktsioonid, hulgad, kehad ja graafid.
Vaated matemaatiliste objektide loomuse kohta on matemaatika ajaloo jooksul muutunud. Nende ontoloogiline staatus on matemaatikafilosoofias vaidluse all, kuid kõige levinuma arusaama järgi on need abstraktsed objektid.
Ljudmõla Denissova

Ljudmõla Denissova (vene keeles Людмила Леонтьевна Денисова; ukraina keeles Людмила Леонтіївна Денісова "Ljudmõla Leontijivna Denissova"; sündinud 6. juulil 1960 Arhangelskis Vene NFSV-s) on Ukraina poliitik.
Vaivara kirves

Vaivara kirves on 1939 Virumaalt leitud pronksiaegne metallese (õõskirves); ühtlasi ainus Virumaalt leitud pronksiaegne metallese.
Kirve pikkus on 7,5 cm ja kaal 133,3 g.
Soome arheoloog A. M. Tallgren on kirvest kirjutanud teadusartikli.
Kusihape

Kusihape on heterotsükliline ühend molekulivalemiga C5H4N4O3. Kusihappe soolasid nimetatakse uraatideks. Kusihape tekib ainevahetuses puriini nukleotiidide lagundamisel ja on uriini loomulik koostisosa. 
Vere suur kusihappe sisaldus ehk hüperuritseemia võib põhjustada podagrat ja on seotud mitmesuguste haigustega, näiteks diabeedi või neerukividega.
Antonio Patriota

Antonio de Aguiar Patriota (sündinud 27. aprillil 1954 Rio de Janeiros) on Brasiilia poliitik ja diplomaat. Ta oli aastatel 2011–2013 Brasiilia välisminister. Aastatel 2013–2016 oli ta Brasiilia esindaja ÜRO-s.
Ta lõpetas Genfi Ülikooli filosoofia erialal. Ta on täiendanud end Rio Branco Instituudis rahvusvaheliste suhete alal.
Ta töötas aastatel 1979–1982 Brasiilia diplomaadina ÜRO-s. Aastatel 1990–1992 töötas ta Brasiilia välisministeeriumis. Aastatel 1992–1994 töötas ta Brasiilia presidendi kantseleis. Aastatel 1994–1999 töötas ta Brasiilia ÜRO esinduses.
Monninkylä

Monninkylä (rootsi keeles "Monby") on küla Soomes Lõuna-Soome läänis Uusimaa maakonnas Askola vallas, 17 km kaugusel Porvoo ja 21 km kaugusel Mäntsälä. 
Külas asub Soome ainus kihelkonna hooldatud välibassein, mis on avatud juunist augustini.
Leivamardikas

Leivamardikas ("Stegobium paniceum") on liik mardikalisi sugukonnast teesklased.
Valmik on 2–3 mm pikkune, punakaspruun.
Leivamardikas toitub kuivadest taimedest ja taimetoodetest (näiteks küpsistest). Kuna ta on sage söödik herbaariumites, siis kutsutakse teda vahel ka herbaariumimardikaks. 
Ta on perekonna "Stegobium" ainus liik.
Küürakteesklane

Küürakteesklane ("Niptus hololeucus") on liik mardikalisi sugukonnast teesklased.
Lennuvõimetu, valmik 4–4,5 mm pikkune, pruunikaskuldse karvastusega.
Teesklased

Teesklased ("Ptinidae") on sugukond mardikalisi.
Teesklaste hulka kuulub alamsugukond tooneseplased ("Anobiinae").
Formamiid

Formamiid ehk metaanamiid on amiid, mis on tuletatud metaanhappest. Selle keemiline valem on CH3NO. 
Formamiid on selge vees lahustuv vedelik, mis sarnaneb lõhna poolest ammoniaagiga. Seda kasutatakse toorainena sulfonamiidi ravimite, herbitsiidide, pestitsiidide ja sinihappe tootmisel ning riidepehmendajana. See lahustab mitmeid ioonseid ained ning seda kasutatakse ka vaikude ja plastifikaatorite lahustina.
Formamiidi CAS-i registreerimisnumber on 75-12-7.
Johan Christian Fabricius

Johan Christian Fabricius (7. jaanuar 1745 Tondern – 3. märts 1808 Kiel) oli Taani zooloog, üks entomoloogiale alusepanijaid.
Tema kirjeldatud taksonite juurde märgitakse autorilühend J.Fabr..
Fabricius

Perekonnanime Fabricius on kandnud või kannavad:
Nime Fabricius on kandnud järgmised roomlased:
Schwarzschildi raadius

Schwarzschildi raadius on parameeter Schwarzschildi lahendis Einsteini väljavõrranditele, mis annab musta augu sündmuste horisondi raadiuse. Üldisemalt on see karakteristlik pikkus, mille saab omistada igale massiga kehale. See on nimetatud saksa füüsiku Karl Schwarzschildi järgi.
Schwarzschildi raadius on antud valemiga
formula_1
kus G on gravitatsioonikonstant, M on keha mass ja c on valguse kiirus.
Kui must auk pole kirjeldatud Schwarzschildi lahendiga, näiteks pöörleva või elektriliselt laetud musta augu korral, siis ei pruugi selle sündmuste horisondi asukoht olla määratud Schwarzschildi raadiusega.
Näiteid.
Schwarzschildi raadius on võrdeline keha massiga. Päikese Schwarzschildi raadius on ligikaudu 3 km, Maal 9 mm ja Kuul vaid 0,1 mm. Vaadeldava universumi Schwarzschildi raadius on see-eest ligikaudu 13,7 miljardit valgusaastat.
Miklós Ligeti

Miklós Ligeti (1. mai 1871, Buda – Budapest, 10. detsember 1944) oli ungari skulptor ja kunstnik. Tema skulptuuriteosed kätkesid endas nii realismi kui impressionismi mõjutusi. Ta õppis Alajos Stróbli juhendamisel Budapestis kui ka hiljem Austria-Ungari esipealinnas Viinis.
Ligeti oli 20. sajandi alguspoolel Ungari Tarbekunsti Ühingu president.
Ta oli Ungari üks tuntumaid impressionistliku skulptuuri esindajaid. Ka tema loodud keraamika kogus populaarsust. 
Teosed.
Ligeti tuntuim skulptuur on Anonymus, mis valmis 1903. aastal ja asub Vajdahunyadi lossi lähistel Budapesti linnapargis Városliget. See oli üks kümnest keiser Franz Joseph I annetatud skulptuurist.
Tema suurteoste valmimised jäävad enamasti Esimese maailmasõja eelsesse ja järgsesse aega.
Kibesti

Kibesti on eesti perekonnanimi.
Perekonnanime Kibesti on pandud Ohakvere mõisavallas Jõhvi kihelkonnas Virumaal. 
1. jaanuaril 2019 sellise perekonnanimega inimesi Eestis ei ela või on neid vähem kui 5.
Pule

Pule on eesti perekonnanimi.
Perekonnanime Pule on pandud Ohakvere mõisavallas Jõhvi kihelkonnas Virumaal. 
1. jaanuaril 2019 sellise perekonnanimega inimesi Eestis ei ela või on neid vähem kui 5.
Karumets

Karumets on eesti perekonnanimi.
Perekonnanime Karumets (Karromets) on pandud Uhtna mõisavallas Rakvere kihelkonnas Virumaal. Nimede eestistamisel määrati Karumets uueks perekonnanimeks isikuile, kelle perekonnanimi oli Bardch, Barth ja Keeser.
2019. aasta 1. jaanuari seisuga on perekonnanimi Karumets Eestis 5 mehel ja alla viiel naisel.
Joseph Tanner

Joseph Richard Tanner (sündinud 21. jaanuaril 1950) on Ameerika Ühendriikide mehaanikainsener ning endine mereväelane ja NASA astronaut. 
Tanner liitus mereväega 1973. aastal ja sai 1975. aastal mereväelenduriks. 1987. aastal kandideeris ta astronaudiks, kuid ei osutunud valituks. 1992. aastal proovis ta uuesti ning osutus valituks. Tanneri taust oli astronautide hulgas ebatavaline, sest ta polnud katselendur ning tal polnud magistri- või doktorikraadi.
Tanner osales missiooni spetsialistina neljal Space Shuttle'i missioonil. 1994. aastal lendas ta missioonil STS-66. 1997. aastal osales ta Hubble'i kosmoseteleskoobi teisel hooldusmissioonil STS-82. 2000. aastal külastas ta Rahvusvahelist kosmosejaama, osaledes missioonil STS-97. Tanneri viimaseks missiooniks jäi 2006. aastal toimunud STS-115. Missioonide ajal väljus Tanner 7 korda avakosmosesse, viibides seal kokku 46 tundi ja 29 minutit.
Tanner lahkus NASAst 2008. aastal.
Hoven

Hoven, ka "Howe", "Hove" ja "Hofe" oli Alam-Saksimaalt Hoyast pärit aadlisuguvõsa.
Ajalugu.
Suguvõsa kohta on esimesi teateid juba 1300. aastast. Hoved olid pikka aega Hoya krahvkonnas asunud Drakenburgi kindluse linnusepealikud. XVI sajandil rändas üks haru Saaremaale. Suguvõsaliin algab Heinrich von Hovega (suri pärast 1574), kes elas 1552. aastal Saaremaal. Tema järeltulijad immatrikuleeriti 1741. aastal Saaremaa rüütelkonna matriklisse, kuid suguvõsa kustus varsti pärast seda.
Steven Lindsey

Steven Wayne Lindsey (sündinud 24. augustil 1960) on Ameerika Ühendriikide endine õhuväelane ja NASA astronaut. 
Lindsey lõpetas 1982. aastal Ameerika Ühendriikide Õhuväe Akadeemia ning 1990. aastal sai ta Ameerika Ühendriikide Õhuväe Tehnoloogiainstituudist magistrikraadi. Ta on õppinud ka Ameerika Ühendriikide Õhuväe Katselendurite Koolis. Lindsey valiti 1995. aastal NASA astronaudiks ning osales viiel Space Shuttle'i missioonil. Lindsey lendas piloodina missioonidel STS-87 ja STS-95. Ta oli missioonide STS-104, STS-121 ja STS-133 komandör, olles kosmosesüstik Discovery viimane komandör.
Lindsey lahkus NASAst 2011. aastal.
Margus Kukk (ujuja)

Margus Kukk (sündinud 26. veebruaril 1959 Tallinnas) on eesti ujuja, treener ja ettevõtja.
Ta on lõpetanud 1977. aastal Tallinna 2. Keskkooli ja 1983 Tallinna Pedagoogilise Instituudi kehalise kasvatuse teaduskonna. 
Alustas sportimist 1965 Kalevi Ujumiskoolis, jõudis treener Elvira Miku juhendamisel Nõukogude Liidu meistrivõistluste finaali. Tulnud vaba-, rinnuli-, liblik- ja teateujumises 33 korda suvistel (1975–1982) ja ühe korra talvistel meistrivõistlustel (1985) Eesti meistriks. Parandanud lühikeses ja pikas basseinis 36 korda Eesti rekordit, sh 18 korda teateujumises. 
Võitnud 1989 meisterujumise EM-il hõbemedali (50 m liblikat). Parimad tulemused: 25 m basseinis 100 m vabalt 52,5 (1981); 50 m basseinis 50 m vabalt 23,6 (1980), 100 m vabalt 53,06 (1979), 100 m liblikat 57,81 (1978) ja 200 m liblikat 2.11,37 (1978). Meistersportlane (1976). Kuulunud 1975–1982 Eesti koondisse. Eesti parim meesujuja 1977 ja 1978. 
Olnud 1988–1992 tegev Eesti Jahtklubide Liidus ja Finni Liidus. Kuulunud 1998–2002 Ujumisliidu juhatusse. Töötanud 1983–1992 Laevastiku Tallinna Spordiklubis ja Tallinna Kalevi purjetamiskoolis purjetamistreenerina. Õpilasi: Katri Dragunevitš, Tiit Vihul. Olnud 1993–1998 Eesti Kütuse kommertsdirektor, 1998. aastast tegutsenud ettevõtluses.
Isiklikku.
Tema vend on turundus- ja teatrijuht Jaanus Kukk.
Kretschmanni skalaar

Kretschmanni skalaar ehk Kretschmanni invariant on Riemanni geomeetrias Riemanni tensorist formula_1 moodustatud skalaarne invariant, mis on defineeritud valemiga
 formula_2
See on nimetatud Erich Kretschmanni järgi.
Rakendused.
Seda kasutatakse üldrelatiivsusteoorias. Näiteks massiga formula_3 Schwarzschildi musta augu Kretschmanni skalaar on 
formula_4
kus formula_5 on gravitatsioonikonstant. Viimane avaldis näitab, et Schwarzschildi meetrika on singulaarne kui formula_6.
STS-118

STS-118 oli NASA Space Shuttle'i programmi 119. missioon.
Missioon startis 8. augustil ning maandus 21. augustil 2007. See oli kosmosesüstiku Endeavour esimene missioon pärast missiooni STS-113, mis oli toimunud novembris 2002 ja oli viimane edukas missioon enne missiooni STS-107, mis lõppes kosmosesüstiku Columbia katastroofiga. STS-118 piloot Charles Hobaugh oli Columbia Maa atmosfääri sisenemise ajal missioonijuhtimiskeskuses sideohvitser ning oli viimane inimene, kes Columbia meeskonnaga rääkis. Missiooni STS-118 pidi algsete plaanide järgi teenindama Columbia ning see oleks olnud selle süstiku ainus missioon Rahvusvahelisse Kosmosejaama.
Missioon tõi jaama uusi detaile ning varustust. 
Missiooni ajal kajastas meedia laialdaselt väikest vigastust Endeavouri kuumuskilbis, mis oli tekkinud stardi ajal välispaagist eraldunud vahutüki tabamusest. Sarnastel asjaoludel oli neli aastat varem toimunud Columbia katastroof, kuid erinevalt Columbia vahutüki tabamusest, polnud Endeavouri kuumuskilbi kahjustus kuigi suur ning ei asunud kriitilise tähtsusega kohas. Missioonijärgse hoolduse ajal ei leidnud insenerid kuumakahjustusi.
Bena keel

Bena keel (varem ka vabena keel) on Nigeri-Kongo keelkonna bantu keelte kirderühma kuuluv keel, mida räägivad benad Tansaanias Iringa piirkonnas.
Kõnelejaid oli 2001. aastal umbes 670 000.
UNESCO maailmapärand Saksamaal

Saksamaa alal on UNESCO maailmapärandi nimistus 55 objekti ja 11 objekti kandidaati.
Nimistusse on kantud:
Pariisi rahuleping (1856)

1856. aasta Pariisi rahulepinguga lahendati Krimmi sõda, mis oli lahvatanud Vene impeeriumi ning liitlaste Osmanite impeeriumi, Briti impeeriumi, Prantsuse teise keisririigi ja Sardiinia kuningriigi vahel.
Pariisi kongressilil 30. märtsil 1856. aastal allkirjastatud leping muutis Musta mere neutraalseks territooriumiks, sulgedes selle kõikidele sõjalaevadele ning keelates kindlustuste ja relvastuste olemasolu selle kallastel.
Rahuleping tähistas tõsist tagasilööki vene mõjule antud piirkonnas. Sevastopol ja teised Krimmi poolsaare lõunaosas asuvad linnad tagastati Venemaa keisririigile, kuigi viimane ei tohtinud mererannikule rajada ühtegi mere- ega sõjaväearsenali.
Pedro Rocha Neves

Pedro Rocha Neves (sündinud 1. oktoobril 1994 Vila Velhas) on Brasiilia jalgpallur, kes mängib ründajana Brasiilia kõrgliiga klubis Athletico Paranaense.
Brasiilia kõrgliigas debüteeris ta 2015. aastal Grêmio meeskonnas. Esimese värava lõi ta Brasiilia kõrgliigas sama aasta 27. juunil mängus Avaí vastu. 2016. aastal võitis ta Grêmioga Brasiilia karikavõistlused. Finaali esimeses mängus lõi ta Atlético Mineiro vastu kaks väravat.
2017. aasta augustis liitus ta Venemaa kõrgliiga klubiga Moskva Spartak. Esimese värava lõi ta Venemaa kõrgliigas sama aasta 30. septembril mängus Ufa, kuid Spartaki põhikoosseisu liikmeks tal saada ei õnnestunud. 2019. aastal suundus ta laenule Brasiilia kõrgliiga klubisse Cruzeiro. Järgmisel hooajal läks ta laenule Flamengosse. Hooaja 2020–21 teises pooles mängis ta Venemaa esiliigas Spartaki reservmeeskonnas. 2021. aasta augustis läks ta üheks aastaks laenule Athletico Paranaensesse.
Marquinhos Gabriel

Marcos Gabriel do Nascimento (tuntud kui Marquinhos Gabriel; sündinud 21. juulil 1990 Selbachis) on Brasiilia jalgpallur, kes mängib ründava poolkaitsjana Brasiilia esiliigaklubis Criciúma.
Ta alustas klubikarjääri Internacionalis, millega liitus 2007. aastal. 2009. aastal debüteeris ta klubi põhimeeskonnas Brasiilia kõrgliigas. 2011. aastal võitis ta klubiga Lõuna-Ameerika klubide superkarika Recopa Sudamericana.
Kahel hooajal (2014–15 ja 2015–16) on ta mänginud veel Saudi Araabia kõrgliigaklubis Al-Nassr ja hooajal 2018–19 Araabia Ühendemiraatide klubis Al-Nasr.
Brasiilia kõrgliigas on ta mänginud veel Avaí, Sport Recife, Bahia, Palmeirase, Santose, Corinthianse, Cruzeiro ja Athletico Paranaense meeskonnas. Criciúmaga liitus ta 2022. aastal. Corinthianses mängis ta aastatel 2016–2018 ning tuli klubiga 2017. aastal Brasiilia meistriks.
Kesk-Doonau madalik

Kesk-Doonau madalik (ungari keeles "Kárpát-medence" ehk Karpaatia nõgu) on Kesk-Euroopa kaguosas asuv suur madalik, mida ümbritsevad Karpaadid, Dinaari mäestik ja Alpid. Ungari keskmäestik ja Põhja-Ungari keskmäestik madaliku põhjaosas eraldavad Kisalföldi ja Alföldi.
Madalikus, mille suurim linn on Budapest, asub Doonau jõe vesikond.
Marcelo Lomba

Marcelo Lomba do Nascimento (sündinud 18. detsembril 1986 Rio de Janeiros) on Brasiilia jalgpallur, kes mängib väravavahina Brasiilia kõrgliigaklubis Palmeiras.
Ta alustas klubikarjääri Flamengos, mille noorteakadeemiaga liitus ta 2001. aastal. Profidebüüdi tegi ta klubi meeskonnas 6. aprillil 2008, kui Rio de Janeiro osariigi meistrivõistlustel kohtuti Vasco da Gamaga. 2010. aasta hooajal oli ta Flamengo põhiväravavaht.
Aastatel 2011–2014 mängis ta Brasiilia kõrgliigas Bahia meeskonnas. 2015. aastal oli ta laenul Brasiilia kõrgliigaklubis Ponte Preta. 2016. aastal naasis ta Bahiasse, mängides sel hooajal klubiga Brasiilia esiliigas.
2016. aasta juulis liitus ta Brasiilia kõrgliigaklubiga Internacional. Internacionali põhiväravavahiks sai ta 2018. aastal. Samal aastal valiti ta Brasiilia kõrgliiga hooaja sümboolsesse koosseisu.
2021. aasta detsembris sõlmis ta üheaastase lepingu Palmeirasega.
2003. aastal tuli Marcelo Lomba Brasiilia kuni 17-aastaste koondisega noorte maailmameistriks.
Uendel Pereira Gonçalves

Uendel Pereira Gonçalves (tuntud lihtsalt kui Uendel; sündinud 8. oktoobril 1988 Araranguás) on Brasiilia jalgpallur, kes mängib vasakkaitsjana Brasiilia kõrgliigaklubis Cuiabá.
Ta alustas klubikarjääri Criciúmas, millega liitus 2005. aastal. 2007. aastal debüteeris ta klubi põhimeeskonnas Brasiilia esiliigas.
Brasiilia kõrgliigas on ta mänginud Fluminense, Avaí, Ponte Preta, Corinthianse, Internacionali ja alates 2021. aastast Cuiabá ridades. Corinthianses mängis ta aastatel 2014–2016 ning tuli 2015. aastal klubiga Brasiilia meistriks.
Edenílson

Edenílson Andrade dos Santo (tuntud lihtsalt kui Edenílson; sündinud 18. detsembril 1989 Porto Alegres) on Brasiilia jalgpallur, kes mängib keskpoolkaitsja, parempoolkaitsja või paremkaitsjana Brasiilia kõrgliigaklubis Atlético Mineiro.
Ta alustas klubikarjääri Rio Grande do Suli osariigi klubis Caxias. Aastatel 2009–2010 mängis ta klubiga Brasiilia tugevuselt kolmandas liigas.
2011. aastal liitus ta Brasiilia kõrgliigaklubiga Corinthians. Ta mängis klubis väga edukal perioodil, kui võideti Brasiilia meistrivõistlused (2011), Lõuna-Ameerika meistrivõistlused (2012), klubide maailmameistrivõistlused (2012), São Paulo osariigi meistrivõistlused (2013) ja Lõuna-Ameerika superkarikas (2013).
2014. aastal suundus ta Itaalia kõrgliigasse, liitudes Genoaga. 2015. aastal suundus ta Udinesesse. Hooajal 2016–2017 mängis ta laenulepingu alusel taas Genoas.
2017. aastal suundus ta laenule Internacionali, mis mängis sel hooajal Brasiilia esiliigas. 2018. aasta juulis sõlmis ta klubiga püsiva lepingu. 2020. aastal valiti ta Brasiilia kõrgliiga hooaja sümboolsesse koosseisu.
2022. aasta detsembris sõlmis ta kaheaastase lepingu Atlético Mineiroga.
Brasiilia jalgpallikoondises tegi ta debüüdi 10. septembril 2021 MM-i valikmängus Peruu vastu.
Nicolás López

Nicolás Federico López Alonso (sündinud 1. oktoobril 1993 Montevideos) on Uruguay jalgpallur, kes mängib ründajana Mehhiko kõrgliiga klubis Tigres UANL.
Ta alustas klubikarjääri 2011. aastal Uruguay kõrgliiga klubis Nacional.
2012. aasta jaanuaris liitus ta Itaalia kõrgliiga klubiga Roma. Debüüdi Itaalia kõrgliigas tegi ta 26. augustil 2012 mängus Catania vastu ja lõi selles mängus kohe värava.
2013. aasta juulis liitus ta teise Itaalia kõrgliiga klubiga, Udinese. Hooajal 2014–2015 mängis ta laenul Veronas ja hooajal 2015–2016 esimeses pooles Hispaania kõrgliiga klubis Granada. Seejärel naasis ta hooaja lõpuni Nacionali.
2016. aasta juulis liitus ta Brasiilia kõrgliiga klubiga Internacional. 2018. aasta hooajal lõi ta Brasiilia kõrgliigas 11 väravat, millega oli sel hooajal Internacionali resultatiivseim mängija liigas.
2019. aasta detsembris siirdus López Tigres UANL-i.
2013. aastal osales ta Uruguay kuni 20-aastaste koondisega juunioride maailmameistrivõistlustel. Uruguay jõudis finaali, kus kaotati penaltitega Prantsusmaale. López lõi turniiril neli väravat ja võitis Hõbepalli auhinna.
Villi Tokarev

Villi Tokarev (vene keeles Вилли Иванович Токарев, õieti Vilen Tokarev; 11. november 1934 – 4. august 2019 Moskva) oli vene-ameerika šansoonilaulja ja laulukirjutaja.
Tokarev sündis Venemaal Adõgee autonoomses oblastis, tema esivanemad olid Kubani kasakad. Vanemad panid talle V. I. Lenini auks nime Vilen. 
Muusikalise keskhariduse sai ta Modest Mussorgski nimelisest Peterburi muusikakoolist kontrabassi erialal.
Juba õpingute ajal töötas ta Anatoli Krolli ja Boriss Rõtškovi orkestrites ning tegi koostööd lauljatar Gülli Tšoheliga. 
Hiljem töötas ta koos lauljatar Edita Pjehhaga ansamblis Sõprus («Дружба»).
Tokarev kirjutas lauludele nii muusikat kui sõnu. Tema tuntuim laul on „Vihm” («Дождь») Edita Pjehha esituses.
Tokarev on töötanud ka kuulsas David Gološtšokini orkestris.
Võimude tagakiusamise tõttu kolis ta 1970. aastate algul Murmanskisse, kus hakkas esitama omi laule.
39-aastaselt, 1974. aastal emigreerus Tokarev Ameerika Ühendriikidesse, kus ta töötas esialgu koristajana ja postiljonina, kuid vähese inglise keele oskuse tõttu jäi peagi töötuks. Pärast keelekursusi õppis veel medvennaks ja autojuhiks ning töötas New Yorgis taksojuhina. Mängis ja laulis restoranides ja ööklubides. Teenitud raha eest hakkas välja andma heliplaate oma lauludega.
1981. aastal ilmunud heliplaat «В шумном балагане» tõi talle tuntuse Ameerika venekeelsete immigrantide seas. Teda hakati nimetama Brighton Beachi „aujuudiks”. Tokarev asutas muusikastuudio One Man Band, kus ta salvestas umbes 20 albumit.
1989. aastal sõitis ta esimest korda pärast emigreerumist Nõukogude Liitu, kus andis suure eduga 70 kontserti.
1996. aastal kolis Tokarev tagasi Venemaale ja elas kuni surmani Moskvas, kus ta lõi samuti oma helisalvestusstuudio ning jätkas esinemist lauljana.
Tokarev suri 4. augustil 2019 ja maeti 9. augustil Moskva Kalitniki kalmistule.
Harilik karikseen

Harilik karikseen ("Sarcoscypha austriaca") on karikseeneliste sugukonda kuuluv seeneliik. Seent on kutsutud ka verevaks liudikuks ja põdra tassiks.
Seen kasvab kõdupuidul ja esineb Eestis väga sageli.
Charles Hobaugh

Charles Owen Hobaugh (sündinud 5. novembril 1961) on Ameerika Ühendriikide endine merejalaväelane ja NASA astronaut.
Hobaugh valiti astronaudiks 1996. aastal ning tema esimene kosmoselend oli 2001. aastal toimunud STS-104, millel osales piloodina. 2007. aastal lendas ta piloodina missioonil STS-118. Ta oli missiooni STS-129 komandör.
Hobaugh lahkus NASAst 2011. aastal.
Hannes Perk

Hannes Perk (sündinud 1973) on Eesti endine politseiametnik. Ta oli aastatel 2014–2023 K-Komando juht.
Ta töötas K-Komandos alates 1995. aastast.
2023. aastal tunnustati teda Kotkaristi IV klassi teenetemärgiga.
Jutši keel

Jutši keel on USA Oklahoma osariigis räägitav keel, millel teadaolevaid sugulaskeeli ei ole.
Kõnelejate arv.
2016. aastal oli 4 emakeelena jutši keelt kõnelejat, lisaks 12 teise keelena kõnelejat. 2002. aastast alates on keelt püütud velmata. Jutši hõimu liikmeid oli 2007. aasta andmetel 1500. Jutšid küüditati 1830. aastatel Oklahomasse tänapäeva Tennessee aladelt, kus nad enne kontakti eurooplastega elasid, ja Georgia aladelt, kuhu nad 19. sajandi alguses asusid.
Fonoloogia.
Jutši keeles on 11 vokaalfoneemi ja 38 konsonantfoneemi.
Morfoloogia.
Jutši keel on aglutinatiivne, sõnad moodustatakse prefiksite ja sufiksite lisamisega ühe- või mitmesilbilistele tüvedele.
Városliget

Városliget ('linnapark'; saksa keeles "Stadtwäldchen") on Budapesti linnapark. Zugló ringkonnas asuva pargi mõõtmed on ligikaudu 1400 m × 970 m ning see katab maa-ala 1,2 km² ulatuses. Tegu on ühe UNESCO maailmapärandi nimistu kaitsealas oleva asukohaga Ungaris.
RHK-11

RHK-11 (Rahvusvaheline Haiguste Klassifikatsioon, 11. versioon, ladina keeles "Classificatio internationalis morborum", "CIM-11") on rahvusvaheline haiguste ja nendega seotud terviseprobleemide, epidemioloogia, sümptomite ja ebanormaalsete leidude ning kaebuste statistilise klassifikatsiooni üheteistkümnes versioon.
RHK on ingliskeelse akronüümi ICD ("The International Classification of Diseases") eestikeelne vaste ja tähendab rahvusvahelist haiguste klassifikatsiooni, sidekriipsuga number näitab versiooni numbrit.
Klassifikatsiooni eesmärk on võimaldada eri riikides eri aegadel kogutud suremuse ja haigestumuse andmete süstemaatilist registreerimist, analüüsimist, interpreteerimist ja võrdlemist.
Jõustumine.
RHK-11 jõustus 1. jaanuaril 2022, milles leppisid kokku Maailma Terviseorganisatsiooni liikmesriigid 25. mail 2019.
Jaanuaris 2022 ei kasuta veel ükski riik antud klassifikatsiooni, laialdasemat rakendamist võib oodata 2020. aastate keskel.
Sonja Graf

Susanna Graf (16. detsember 1908 München – 6. märts 1965 New York) oli saksa ja ameerika maletaja, naiste rahvusvaheline meister (1950).
Grafi vanemad olid volgasakslased, kes 1906. aastal asusid Venemaalt Samara kubermangust ümber Saksamaale. Graf õppis isa käe all malet mängima. 1930. aastatel sai temast Saksamaa tugevaim naismaletaja. 1939. aastal, pärast esinemist Buenos Aireses toimunud maleolümpial, ei naasnud ta enam kodumaale. Teise maailmasõja ajal elas ta Argentinas ja pärast sõda Ameerika Ühendriikides.
Graf võitis 1936. aastal tugevakoosseisulise maleturniiri Semmeringis Clarice Benini ees. Mais 1937 tegi ta kaasa Prahas lahtisel turniiril, kus jäi küll viimaseks, kuid viigistas seejuures turniiri võitnud Paul Keresega. Juulis 1937 mängis ta Semmeringis MM-tiitlimatši Vera Menchikuga, kuid kaotas 4½:11½. Kuu hiljem jagas ta Stockholmis naiste maailmameistrivõistlustel 3.–4. kohta. Grafi parimaks saavutuseks jäi teine koht (Menchiku järel) 1939. aastal toimunud maailmameistrivõistlustel. 
1950. aastatel esindas Graf maailmameistrivõistlustel USA-d. 1954. aastal tuli ta MM-i tsooniturniiril kolme parema hulka ja pääses 1955. aastal pretendentide turniirile, kus jagas 10.–13. kohta. USA malemeistriks tuli Graf viimati 1964. aastal. 
1950. aastal võttis Rahvusvaheline Maleföderatsioon (FIDE) kasutusele naiste rahvusvahelise meistri nimetuse. Graf oli üks neist, kes sai selle nimetuse kohe samal aastal.
Fenny Heemskerk

Fenny Heemskerk (3. detsember 1919 Amsterdam – 8. juuni 2007 Amersfoort) oli hollandi maletaja, naiste suurmeister (1978).
Heemskerk oli 10-kordne Hollandi naiste malemeister (1937–1961). Alates 1949. aastast osales ta maailmameistrivõistlustel: MM-turniiril 1949/1950 saavutas 8. koha, 1951. aastal võitis Veneetsias toimunud MM-i tsooniturniiril esikoha ja pääses edasi 1952. aastal Moskvas toimunud pretendentide turniirile, kus jagas 2.–3. kohta. Pretendentide turniiril mängis ta samuti 1955. aastal (9. koht) ja 1961. aastal (15.–16. koha jagamine). 
Heemskerk sai FIDE-lt 1950. aastal naiste rahvusvahelise meistri ja 1978. aastal naiste suurmeistri nimetuse.
Aarne Põlluäär

Aarne Põlluäär (sündinud 13. juuli 1967) on eesti valla- ja riigiametnik.
Haridus.
Õppis 1974–1977 Tagavere algkoolis, 1977–1978 Valjala 8-klassilises Koolis ja 1978–1985 Orissaare Keskkoolis. 1985. aastal asus õppima Jäneda Sovhoostehnikumi maastikukujunduse erialale, mis jäi Nõukogude armeesse kutsumise tõttu lõpetamata. Aastatel 2006–2009 õppis Sisekaitseakadeemias halduskorraldust ning lisaerialadena õigust, kommunaalmajandust ja keskkonnakaitset. Omandas aastatel 2017–2019 Tallinna Ülikoolis magistrikraadi riigiteadustes.
Töökäik.
Olnud 2009–2013 Orissaare vallavanem, 2014–2016 Tori valla arendusnõunik, 2016–2018 Lääne-Saare valla arendusnõunik ja 2019–2021 Saaremaa valla kultuuri- ja spordiosakonna juhataja, 2021-2023 Tööinspektsioon hangete ja lepingute peaspetsialist, 2023-2024 Sotsiaalkindlustusamet haldusjuht.
Allikas.
1. mai 2014, Kaldad: Tori valla ajaleht, Küsib Hillar Kohv, vastab Aarne Põlluäär, digar.ee
Sinialliku oosid

Sinialliku oosid on kaitsealune oosisüsteem Sakala kõrgustikul Sinialliku orus ja küljel.
Oosid asuvad kagu-loodesuunalise Sinialliku oru loodeosa põhjas ja edelaküljel. Ooside hari on lainja kujuga ja tugevasti varieeruva kõrgusega, oosilülide suhteline kõrgus ulatub 15 meetrini. Oosilülid koosnevad jämepurdsest karbonaatse materjali poolest rikkast veeristik-kruusast. Ooside harjad on kaetud kuusemetsaga, jalamitel ja nõlvadel kasvab lepa ja humala kooslus. Nõlvadel leidub rikkalikult allikaid. Oosid koos Sinialliku oruga on arvele võetud ürglooduse objektidena ja kuuluvad kaitse alla Loodi looduspargi koosseisus. 
Sinialliku linnamägi on järsemaks muudetud nõlvadega oosilüli Sinialliku järvest loode pool.
Igors Solomatins

Igors Solomatins (sündinud 13. novembril 1958) on Lätis meditsiiniga tegelev teadur ja silmaarst. Aastal 1995 asutas Solomatins silmarehabiliatatsiooni ja -nägemise keskuse Lätis, mis on tänapäevani ainus katarakti laseroperatsiooniga tegelev asutus Baltikumis. 
Haridus.
Igors Solomatins õppis aastatel 1965–1975 Riia 34. keskkoolis ja 1975–1981 Riia Meditsiiniinstituudis (nüüd Riia Stradiņši Ülikool). 1987. aastal omandas Solomatins arstiteaduse doktorikraadi Ukrainas Odessa Oftalmoloogia Instituudis. Läti Ülikool andis Solomatinsile 2005. aastal dotsendi kutse. 
Igors Solomantis kuulub Ameerika Oftalmoloogia Akadeemiasse, Ameerika katarakti ja refraktsioonikirurgia seltsi ning Euroopa võrkkestaspetsialistide seltsi. 
Töö.
Aastatel 1987–1996 töötas Igor Solomatins P. Stradiņši kliinilise ülikooli ablatsiooni osakonnas silmaarsti ning kirurgina. Aastatel 1996–1999 töötas prof. Solomantins Riia Esimeses Haiglas oftalmoloogia osakonna juhatajana. 
Aastal 1995 asutas Solomatins Riias silmade rehabilitatsiooni ja nägemise korrigeerimise keskuse Dr. Solomantise Silmakeskus. 
Akadeemiline tegevus.
Alates 1993. aastast on Igors Solomatins olnud Läti ülikooli arstiteaduskonna oftalmoloogia osakonna lektor. 
Igors Solomatis avaldas 2015. aastal õpiku vanusega seotud kollatähni degeneratsiooni teemal ja 2013. aastal õpiku perearstide oftalmoloogia praktilistest küsimustest. Lisaks oftalmoloogia õpetamisele juhendab prof Igors Solomatins üliõpilaste teaduspraktikaid ja kliinikume. 
Teadussaavutused.
1999. aastal töötasid Igors Solomatins ja dr Jana Gertnere Baltikumis nägemislaserkorrektsiooni tehnoloogia arenduse ja populariseerimise kallal, mille raames tegid nad Baltimaades esimesed eksimeersed nägemise laserkorrektsiooni protseduurid. Prof Solomatins oli esimene arst Baltimaades, kes hakkas tegema katarakti laseroperatsioone ning praegu on dr Solomantise Silmakeskus ainus silmakliinik Baltikumis, mis pakub katarakti operatsiooni FemtoCataracti lasertehnoloogia abil.
Igors Solomatinse on teaduses esindanud teemasid, mis on seotud katarakti operatsioonide, silma loomuliku võrkkesta kunstläätsega väljavahetamisega, nägemise laserkorrektsiooni tehnoloogiatega ja vanusega seotud hüperoopia korrigeerimisega optiliste implantaatidega. Professor Solomatins on loonud teaduslikke väljaandeid ja teinud konverentsidel ettekandeid: 
Igors Solomatins on võtnud osa üheksas kliinilises teadustöös kogu Euroopa Liidus. Solomatins osaleb rahvusvahelises teadustöös, mis on seotud vanusega seotud võrkkesta patoloogia ravi efektiivsusega.
Autarkia (filosoofia)

Autarkia (kr "Autarkeia)" tähendab olukorda, kus inimesel piisab iseendast.
Tallinna-Kopli veduridepoo

Tallinna-Kopli veduridepoo oli Kopli kaubajaama juures asunud veduridepoo, mida haldas AS Eesti Raudtee.
Esialgne depoo rajati 19. sajandi lõpul. Hoonet laiendati oluliselt 1953. aastal. 
Veduridepoo suleti tõenäoliselt 2005. aastal seoses uue Muuga depoo rajamisega.
Tänapäeval tegutsevad hoones mitmed poed ja söögikohad. Depoohoone aadress on Telliskivi 57.
Corry Vreeken

Maria Cornelia Vreeken (22. detsember 1928 Enkhuizen Põhja-Hollandi provints – 26. veebruar 2025) oli hollandi maletaja, naiste ausuurmeister (1987).
Vreeken oli viiekordne Hollandi naiste malemeister (1960, 1962, 1964, 1966, 1970). Kahel korral mängis ta maailmameistrivõistlustel: 1971. aastal Ohridis toimunud tsoonidevahelisel turniiril jäi ta 14. kohale ja 1976. aastal Roosendaalis (Hollandis) toimunud tsoonidevahelisel turniiril sai ta Tatjana Fomina ja Milunka Lazarevići järel 10. koha. 
Ta esines Hollandi naiskonna koosseisus seitsmel naiste maleolümpial (1963, 1966, 1974–1982).
Vreeken sai FIDE-lt 1968. aastal naiste rahvusvahelise meistri ja 1987. aastal naiste ausuurmeistri nimetuse.
Claude Goretta

Claude Goretta (23. juuni 1929 Genf – 20. veebruar 2019 Genf) oli Šveitsi filmilavastaja.
Clarice Benini

Clarice Benini (8. jaanuar 1905 Firenze – 8. september 1976 Rufina) oli itaalia maletaja, naiste rahvusvaheline meister (1950).
Benini oli kahekordne Itaalia naiste malemeister. 1936. aastal võttis ta osa tugevakoosseisulisest maleturniirist Semmeringis, kus jäi Sonja Grafi järel teiseks (maailmameister Vera Menchik kaasa ei teinud). 1937. aastal naiste maailmameistrivõistlustel sai Benini Vera Menchiku järel teise koha, kuid edestas Sonja Grafi. 
Pärast sõda võttis Benini osa 1949/1950. aastavahetusel peetud MM-turniirist, kus selgitati uus naiste maailmameister. Benini jäi seal 9. kohale. 1950. aastatel osales ta kahel MM-i tsooniturniiril, kuid edasi ei pääsenud: 1951. aastal Veneetsias jagas ta 3.–4. kohta ja 1957. aastal jäi ta 6. kohale. 
1976. aastal Clarice Benini hukkus kodukohas.
Keijo Virtamo

Keijo Kalervo Virtamo (7. august 1919 Akaa – 19. november 2021 Helsingi) oli soome entsüklopedist, kes osales mitme suure Soome entsüklopeedia koostamises. Ta kirjutas artikleid Soome valdadest entsüklopeediasse "Otavan iso tietosanakirja" ja soome muusikast entsüklopeediasse "Otavan Suuri Ensyklopedia".
Virtamo kuulus Soome meeskonda telemälumängus "Naapurivisa" ning osales 1960. aastatel ka mälumängudes "Tupla tai kuitti", "Viisasten kerho" ja "Arpa on heitetty".
Rowena Mary Bruce

Rowena Mary Bruce (15. mai 1919 Plymouth – 24. september 1999 Plymouth) oli inglise maletaja, naiste rahvusvaheline meister (1951).
Bruce oli 11-kordne Briti naiste malemeister (esimest korda 1937. aastal, viimati 1969. aastal). 1935. aastal võitis ta FIDE korraldatud neidude maailmameistrivõistlused. Juunis 1946 toimunud Nõukogude Liidu–Suurbritannia raadimatšis kaotas ta Ljudmila Rudenkole.
Ta tuli 1951. aastal naiste maailmameistrivõistluste tsooniturniiril teiseks ja pääses 1952. aastal Moskvas toimunud pretendentide turniirile, kus sai 12. koha. 
Bruce mängis Inglismaa naiskonna koosseisus kahel naiste maleolümpial (1966, 1969).
Pinocchio (täpsustus)

Pinocchio võib tähendada järgmist:
Adrian Frankovski

Adrian Antonovitš Frankovski (vene keeles Адриан Антонович Франковский; 1888 Lobatšiv, Kiievi kubermang – 3. veebruar 1942 Leningrad) oli vene tõlkija-polüglott, kes tõlkis rohkesti maailma kirjandusklassikat. 
Ta paistis silma tohutu eruditsiooniga Lääne-Euroopa kultuuri vallas. Marcel Prousti teoste venekeelse tõlkeväljaande algataja ja esimesi tõlkijaid. 
Frankovski suri Leningradi blokaadi ajal nälga.
Supertaça Cândido de Oliveira

Supertaça Cândido de Oliveira on Portugali klubijalgpalli superkarikavõistlused. Need toimuvad valitseva Portugali meistri ja valitseva Portugali karika võitja vahel.
Esimesed Portugali superkarikavõistlused toimusid 1979. aastal.
Portugali superkarika on ajaloo jooksul võitnud viis klubi. Ülekaalukalt on enim kordi Portugali superkarika võitnud Porto (23 võitu). Üheksa võitu on Benfical ja Sportingul, kolm võitu Boavistal ja üks võit Vitória de Guimarãesil.
Książ Wielkopolski

Książ Wielkopolski (saksa "Xions", 1940–1943 "Tiefenbach", 1943–1945 "Schonz") on linn Poolas Suur-Poola vojevoodkonnas Śremi maakonnas, Książ Wielkopolski valla halduskeskus. Książ Wielkopolski asub Śremist umbes 16 km idas.
Asulat on ürikutes esimest korda mainitud 1193. aastal, linnaõigused sai Książ Wielkopolski enne 1416. aastat.
Wysoka

Wysoka (saksa "Wissek", 1942–1945 "Weißeck") on linn Poolas Suur-Poola vojevoodkonnas Piła maakonnas, Wysoka valla halduskeskus. Wysoka asub Piłast umbes 23 km idas.
Wysoka sai linnaõigused 1505. aastal. Esimese Poola jagamise tagajärjel läks linn 1772. aastal Preisi kuningriigi võimu alla. 1920. aastal läks linna tagasi Poolale.
Sulmierzyce

Sulmierzyce (saksa "Sulmierschütz") on linn Poolas Suur-Poola vojevoodkonnas Krotoszyni maakonnas. Sulmierzyce asub Krotoszynist umbes 12 km kagus.
Sulmierzycet on ürikutes esimest korda mainitud 1297. aastal, linnaõigused sai 1457. aastal. Teise Poola jagamise tagajärjel läks Sulmierzyce 1793. aastal Preisi kuningriigi võimu alla (lühikest aega oli linn aastatel 1807–1815 Varssavi hertsogiriigi koosseisus). 1919. aastal läks linn tagasi Poolale. 1. jaanuaril 1973 kaotas Sulmierzyce linnaõigused, kuid sai need 9. detsembril 1973 tagasi.
Poniec

Poniec (saksa "Punitz") on linn Poolas Suur-Poola vojevoodkonnas Gostyńi maakonnas, Ponieci valla halduskeskus. Poniec asub Gostyńist umbes 19 km edelas ja Lesznost ligikaudu 17 km kagus.
Ponieci on ürikutes esimest korda mainitud 1108. aastal, linnaõigused sai 1310. aastal. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse sai linn 1888. aastal. 1919. aastal läks Poniec Poola koosseisu tagasi.
Lwówek

Lwówek (saksa keeles "Neustadt bei Pinne") on linn Poolas Suur-Poola vojevoodkonnas Nowy Tomyśli maakonnas, Lwówek valla halduskeskus. Lwówek asub Nowy Tomyślist 15 km põhjas.
Lwówek sai linnaõigused 1414. aastal. 15. ja 16. sajandil oli Lwówek oluline käsitöö ja kaubanduse keskus, alates 17. sajandist hakkas linna tähtsus vähenema. 1793. aastal läks Teise Poola jagamise tagajärjel Preisi kuningriigi võimu alla. Poola koosseisu läks linn tagasi 1919. aastal.
Zagórów

Zagórów (saksa keeles "Hinterberg") on linn Poolas Suur-Poola vojevoodkonnas Słupca maakonnas, Zagórówi valla halduskeskus. Zagórów asub Słupcast umbes 14 km lõunas ja Koninist ligikaudu 25 km läänes.
Zagórów sai linnaõigused 1407. aastal. Teise Poola jagamise tagajärjel läks linn 1793. aastal Preisi kuningriigi võimu alla. 1807–1815 oli Zagórów Varssavi hertsogiriigi koosseisus. Neljanda Poola jagamise tulemusel läks Zagórów 1815. aastal Venemaa Keisririigiga reaalunioonis olnud Poola Kuningriigi (nn. Kongressi-Poola) koosseisu. 1870. aastal kaotas Zagórów linnaõigused, kuid sai need 1919. aastal tagasi.
Juli Tsirkin

Juli Berkovitš Tsirkin (transliteratsioon: Julij Berkovič Cirkin; vene keeles: Юлий Беркович Циркин; 20. aprill 1935 Leningrad – 3. veebruar 2022) oli vene ajaloolane, antiigitundja ja orientalist, ajaloodoktor, professor. Kaitses 1978. aastal Leningradi ülikooli juures doktoritööd "Foiniiklased Hispaanias. Antiikaegse Vahemere-ruumi kultuurikontaktide probleemist" («Финикийцы в Испании. К проблеме культурных контактов в древнем Средиземноморье»).
Tuntud eriti Kartaago uurijana ja antiikaja Hispaania tutvustajana vene lugejatele; tunnustatud ka Hispaanias.
Margonin

Margonin on linn Poolas Suur-Poola vojevoodkonnas Chodzieżi maakonnas, Margonini valla halduskeskus. Margonin asub Chodzieżist umbes 12 km idas.
Margonini on ürikutes esimest korda mainitud 1364. aastal, linnaõigused sai 1402. aasta paiku.
Bojanowo

Bojanowo on linn Poolas Suur-Poola vojevoodkonnas Rawiczi maakonnas, Bojanowo valla halduskeskus. Bojanowo asub Rawiczist ligi 14 km loodes.
Asula oli olemas juba 14. sajandil. Bojanowo sai linnaõigused 1638. aastal. Teise Poola jagamise tulemusel läks linn 1793. aastal Preisi kuningriigi võimu alla.